Mme a boloi bo teng? Bontsi re godile re itse gore batho bangwe fa go isitswe maropo go beng bone ba lala ba pereetsega, ba ya kwa le kwa. Bangwe go ne go twe fa fofa ka loselo, bangwe ka nnale, bangwe gotwe ba dirisa ditshwene, dikatse, bangwe mapai kgotsa ditšalenyana; e re itsholelo e sena go tokafala moragong, bangwe gotwe jaanong ba gonya lofo ya borotho, mme ba e dire sepalamo! Dipula di kile tsa wa matsorotsopo kwa Diphotsaneng: dikgadima tsa bonesa magodimo; pelo tsa garoga; ya ratha tladi; ya ratha seboaboe; ya re fa e bepa loapi lo kaologa, batho ba tswela kwa ntle go bona tshenyo, ba fitlhela opi di le pedi tsa loruo. Monnamogolo a lela sa ga Ragele a lelela bana ba gagwe a gana go gomodiwa. Tladi e ne e fetile ka dihutshane di le masome mabedi; e di ganyaotse ya bo ya di tlhatlaganya ya di dira lentswe la baratani, e kare di letetse go dirwa setlhabelo. Dikgomo di le some le tsone di ne di ntse thotana. Matwetwe a bidiwa; a kopa koko e tshweu twaa! A tsaya se a tlhakanya le sele; a bopa; a boka; e rile fa a ntshang tlhogo teng a re motho moleele o tswa bophirima. Ke motho sesadi o romilwe; o pelo ntsho, ga a na pelo ya sesadi. Moloi!